*****
ΚΑΝΟΝΙΣΜΟΣ (ΕΟΚ) αριθ. 1694/90 ΤΗΣ ΕΠΙΤΡΟΠΗΣ
της 29ης Μαΐου 1990
για την τροποποίηση του καταλόγου που είναι προσαρτημένος στον κανονισμό (ΕΟΚ) αριθ. 55/87 για την κατάρτιση του καταλόγου των σκαφών συνολικού μήκους άνω των οκτώ μέτρων τα οποία επιτρέπεται να χρησιμοποιούν δοκότρατες σε ορισμένες παράκτιες περιοχές της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3094/86 του Συμβουλίου της 7ης Οκτωβρίου 1986 για τη θέσπιση τεχνικών μέτρων διατήρησης των αλιευτικών πόρων (1), όπως τροποποιήθηκε τελευταία από τον κανονισμό (ΕΟΚ) αριθ. 4056/89 (2),
τον κανονισμό (ΕΟΚ) αριθ. 55/87 της Επιτροπής της 30ής Δεκεμβρίου 1986 για την κατάρτηση του καταλόγου των σκαφών άνω των οκτώ μέτρων τα οποία επιτρέπεται να χρησιμοποιούν δοκότρατες σε ορισμένες παράκτιες περιοχές της Κοινότητας (3), όπως τροποποιήθηκε τελευταία από τον κανονισμό (ΕΟΚ) αριθ. 1102/90 (4), και ιδίως το άρθρο 3,
Εκτιμώντας ότι οι αρχές των Κάτω Χωρών ζήτησαν τη διαγραφή από τον κατάλογο που είναι προσαρτημένος στον κανονισμό (ΕΟΚ) αριθ. 55/87 ενός σκάφους που δεν ανταποκρίνεται πλέον στους όρους που αναφέρονται στο άρθρο 1 παράγραφος 2 του εν λόγω κανονισμού· ότι οι εθνικές αρχές παρείχαν όλες τις πληροφορίες που αιτιολογούν την αίτηση βάσει του άρθρου 3 του κανονισμού (ΕΟΚ) αριθ. 55/87· ότι, από την αξιολόγηση των πληροφοριών αυτών, προκύπτει η συμφωνία της αίτησης ως προς την προαναφερθείσα διάταξη και ότι πρέπει, κατά συνέπεια, να διαγραφεί το εν λόγω σκάφος από τον κατάλογο,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το σκάφος που αναφέρεται στο παράρτημα του παρόντος κανονισμού διαγράφεται από το παράρτημα του κανονισμού (ΕΟΚ) αριθ. 55/87.
Άρθρο 2
Ο παρών κανονισμός αρχίζει να ισχύει τη δέκατη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαΐου 1990.